
  Nr. PL-x 177/2010

                                   RAPORT COMUN
asupra  propunerii legislative pentru modificarea Anexei 1, poziţia 13 din Legea vânătorii şi a protecţiei fondului cinegetic nr. 407/2006
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi, împreună cu Comisia pentru agricultură, silvicultură, industrie alimentară şi servicii specifice, au fost sesizate spre dezbatere în fond, cu propunerea legislativă pentru modificarea Anexei 1, poziţia 13 din Legea vânătorii şi a protecţiei fondului cinegetic nr. 407/2006, trimisă cu adresa nr. Pl-x 177 din 13 aprilie 2010, înregistrată la Comisia juridică sub nr. 31/308 din 14 aprilie 2010.
Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 9 aprilie 2010.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 1276 din 9 noiembrie 2009.
Guvernul, prin punctul de vedere  transmis cu adresa nr. 503 din 1 martie 2010, nu  susţine adoptarea acestei iniţiative legislative.
Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, conform adresei nr. 26/1087 din 27 aprilie 2010.
Propunerea legislativă supusă dezbaterii are ca obiect de reglementare modificarea punctului 13 al lit. A “Mamifere” din anexa nr. 1 la Legea vânătorii şi a protecţiei fondului cinegetic nr.407/2006, cu modificările şi completările ulterioare, avându-se în vedere modificarea perioadei în care este permisă vânarea mistreţului, care a fost inclus în categoria animalelor răpitoare, din cauza distrugerilor cauzate culturilor agricole.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, membrii Comisiei de agricultură, silvicultură, industrie alimentară şi servicii specifice au examinat iniţiativa legislativă în şedinţa din 27 aprilie 2010. Din numărul total de 27 membrii ai Comisiei pentru agricultură, la şedinţă au participat 23 deputaţi. Membrii Comisiei juridice, de disciplină şi imunităţi au examinat în şedinţa din 4 mai 2010 propunerea legislativă, expunerea de motive, avizul favorabil al Consiliului Legislativ şi punctul de vedere al Guvernului României. Din numărul total de 27 membri ai Comisiei juridice, de disciplină şi imunităţi au participat, la şedinţă, 27 deputaţi. 
În urma dezbaterilor celor două comisii sesizate în fond, au hotărât cu unanimitate de voturi - membrii Comisiei juridice şi cu majoritate de voturi membrii Comisiei pentru agricultură, să propună plenului Camerei Deputaţilor, spre dezbatere şi adoptare, Raportul de respingere a propunerii legislative pentru modificarea Anexei 1, poziţia 13 din Legea vânătorii şi a protecţiei fondului cinegetic nr. 407/2006, deoarece, în conformitate cu prevederile Convenţiei de la Berna privind conservarea vieţii sălbatice şi a habitatelor naturale din Europa, la care România a aderat, orice exploatare a faunei sălbatice din categoria din care face parte şi mistreţul trebuie reglementată în vederea menţinerii acestor populaţii în afara oricărui pericol referitor la conservarea speciei, luându-se în special măsuri de instituire a unor perioade de prohibiţie.
Legislaţia actuală a României, respectiv Legea nr. 407/2006 , respectă dispoziţiile convenţiei menţionate, deoarece a stabilit în cazul mistreţului perioada de prohibiţie (16 februarie – 31 iulie), care acoperă perioada în care femelele de mistreţ sunt gestante, fac pui şi îi cresc până la un stadiu de dezvoltare care să le asigure supravieţuirea independentă.
În raport cu obiectul şi conţinutul reglementării, propunerea legislativă face parte din categoria legilor ordinare.

